M. Fedor, poslanec: (2008-02-07):
Moja interpelácia bude smerovať na dvoch pánov ministrov, na pána ministra hospodárstva a na pána ministra obrany. Pán minister hospodárstva nám takmer týždeň v parlamente predvádzal, ako funguje a čomu sa venuje súčasná vláda. Namiesto pohľadu do budúcnosti sa zahľadeli do minulosti. Vláda vyhlásila mnohé pekné priority, aj tie však nedodržiava. Má problém dokonca s plnením vlastných uznesení vlády. Moje otázky sa budú týkať jednej takejto tzv. priority. Vláda vo svojom uznesení č. 383 z 25. apríla 2007 k Návrhu stratégie využitia obnoviteľných zdrojov energie uložila ministrovi hospodárstva, citujem: „Pri príprave návrhu štátneho rozpočtu na rok 2008 a na ďalšie roky riešiť prioritne zabezpečenie realizácie programu vyššieho využívania biomasy a slnečnej energie v domácnostiach vo výške 100 miliónov korún.“ Koniec citátu. Vláda mala teda podporovať nákup solárnych systémov a kotlov na biomasu vo výške 100 miliónov korún ročne. Dotácie mali byť určené pre fyzické osoby. Pre občanov, ktorí chcú znížiť vlastné výdavky na energie a možno chcú aj prispieť k zlepšeniu životného prostredia. Je to iste pohnútka, ktorú by mal štát motivovať najmä preto, že dopady takéhoto konania občanov majú pozitívny vplyv aj na energetickú bezpečnosť štátu, aj na životné prostredie. Využívanie obnoviteľných zdrojov výrazne prispieva k znižovaniu emisií skleníkových plynov a škodlivín. Dokonca podľa samotného ministerstva hospodárstva dotácia má pokryť približne náklady na DPH a bude preto voči štátnemu rozpočtu finančne neutrálna. Nič z týchto pekných zámerov sa však nenaplnilo. Ministerstvo hospodárstva žiadnych 100 miliónov korún na podporu využívania obnoviteľných zdrojov nevyčlenilo. Napriek tomu, že sa vláda opakovane, a musím povedať, že správne hlási k podpore využívania obnoviteľných zdrojov, Slováci až pätinu svojich výdavkov dávajú na energie. Slovenská ekonomika je piata najnáročnejšia na spotrebu energií v Európe. Rozpočtovo nenáročná podpora využívania obnoviteľných zdrojov pomôže nielen občanom, ale i štátu. Samozrejme, ani oveľa vyšší podiel obnoviteľných zdrojov nedokáže radikálne znížiť spotrebu ropy, dokáže však spomaliť nárast jej spotreby v ďalších rokoch. Využívanie solárnych panelov vedie k šetreniu výdavkov občanov. Na druhej strane prvotná investícia do nákupu týchto zariadení je značne vysoká. Takže takýto nákup si môžu dovoliť len občania z vyšších príjmových skupín. Tým, že rezort hospodárstva nevyčlenil vyššie spomínané prostriedky, značne znižuje dostupnosť využívania tohto zdroja energie na Slovensku. To, že sa neplní uznesenie vlády, je už len skutočnosť dokresľujúca nasadenie vlády pri plnení vlastných priorít. Navyše, Slovensko bude pomaly jedinou krajinou EÚ, kde domácnosti nemôžu využívať žiaden investičný stimul pri znižovaní svojej energetickej závislosti od elektrárenských a plynárenských monopolov vyšším využitím biomasy a najmä slnečnej energie. V tejto súvislosti mi dovoľte položiť pánovi ministrovi hospodárstva nasledovné otázky: 1. Aké projekty uprednostnilo v roku 2008 ministerstvo hospodárstva na úkor, a opäť citujem „jednej zo základných priorít energetickej politiky“, koniec citácie, t. j. zabezpečenie realizácie programu vyššieho využívania biomasy a slnečnej energie v domácnostiach? 2. otázka: Prečo rezort hospodárstva nevyčlenil na zabezpečenie realizácie programu vyššieho využívania biomasy a slnečnej energie v domácnostiach 100 miliónov korún tak, ako ho to zaväzuje uznesenie vlády? 3. otázka: Ministerstvo hospodárstva sa bude vraj usilovať o rozpočtové opatrenia, ak sa budú priaznivo vyvíjať príjmy štátneho rozpočtu. Kedy, pán minister, očakávate lepšie ekonomické výsledky v situácii, keď slovenské hospodárstvo aj napriek pôsobeniu vlády dosahuje rekordné prírastky hrubého domáceho produktu? Čakáme na dvojmiestne čísla rastu HDP na Slovensku? 4. otázka: Aké kroky a kedy chcete uskutočniť, aby bolo umožnené občanom Slovenska uchádzať sa o podporu projektov znižovania energetickej náročnosti z obnoviteľných zdrojov? Lepším využívaním obnoviteľných zdrojov a najmä slnečnej energie by občania postupne mohli ušetriť vlastné výdavky na energie. Napomôžu taktiež znižovať energetickú náročnosť a prispejú k znižovaniu záťaže na životné prostredie vôkol nás. V konečnom dôsledku tak prispejú aj k energetickej bezpečnosti Slovenska. Vopred ďakujem za odpoveď. Ďalšia interpelácia na nového pána ministra obrany. Jeho predchodca vydal príkaz, ktorý zakazoval jeho podriadeným na ministerstve pýtať sa na prítomnosť ministra v úrade. Jeho hovorca toto rozhodnutie obhajoval odvolaním sa na záujem zaistiť bezpečnosť ministra. Preto sa pýtam nového ministra, kedy zruší takýto absurdný stav.  Rovnako sa obáva o svoju bezpečnosť na najlepšie stráženom ministerstve na Slovensku? Alebo tiež má iné, v úvodzovkách, prísne tajné dôvody, ktoré ho vedú k tomu, aby sa zatajoval pred svojimi podriadenými? Ďakujem.